PÁPAI Károly
(Pápa, Magyarország, 1861. 12. 20. − Görz, ma Gorizia, Olaszország, illetve Nova Gorica, Szlovénia, 1893. 11. 25.)

Etnográfus. Lipcsében és Berlinben megkezdett egyetemi tanulmányait Budapesten fejezte be, 1885-ben filozófiából doktorált. 1888-ban egyéves tanulmányútra indult Munkácsi Bernáttal a vogulok és az osztjákok közé. Itt néprajzi és antropológiai vizsgálatokat végzett. Hazatérve a Nemzeti Múzeum napidíjasa, majd helyettes tanár a fővárosban. Még néprajzi, antropológiai anyagának feldolgozása előtt meghalt. Nyelvészeti kutatásai elsősorban az obi-ugorokra és a szamojédokra vonatkoztak. Adatokban és részletmegfigyelésekben gazdag gyorsírásos útinaplóját sokáig nem sikerült megfejteni. Pápai Károly volt a finnugor embertan első művelője hazánkban.

Finnugor tárgyú műveiből:
•	Déli osztják szójegyzék. Pápai Károly gyűjtései alapján összeáll. Munkácsi Bernát. Ugor Füzetek 12. (Különnyomat a Nyelvtudományi Közleményekből) Bp. 1896. 58 p.
•	A vogulok és osztjákoknál. Pápai Károly jelentése anthropológiai és néprajzi tanulmányútjáról. Ethnographia 1(1890): 117-130. p.
•	A vogul házasság. In: Hunfalvy Album. Bp. 1891. 133-150. p.

Irodalom:
•	Kodolányi J., ifj.: Die Sammlungen von Károly Pápai und János Jankó in der Erforschung der Kultur der ob-ugrischen Völker. In: Völker. Congressus Internationalis Fenno-ugristarum. Bp. 1963. 330-333. p.